Simona Halep, care a revenit în martie în competiţii după o perioadă lungă de suspendare, redusă de la 4 ani la 9 luni, a primit o invitaţie pentru Trophee Clarins, turneu de categorie WTA 125 care va avea loc în perioada 13-19 mai.
“Simona Halep, care încă nu ştie dacă va juca la Roland Garros, a primit un wild card pentru Clarins Trophy”, a notat site-ul tennisactu.net.
Rămâne de văzut dacă românca va accepta oficial invitația, în funcție de situația sa medicală. Simona Halep n-a anunțat încă ce intenționează să facă, însă presa franceză a redat un prim răspuns oferit de fosta lideră mondială.
”Sunt recunoscătoare pentru oportunitatea de a juca la Trophee Clarins. Fiecare meci este crucial pentru mine pe măsură ce îmi continui călătoria în tenisul competitiv. Aștept cu nerăbdare să prezint cel mai bun tenis al meu și sunt dornică să concurez împotriva unor adversare puternice”, a afirmat Simona Halep, conform Tennistonic.com.
Opt jucătoare din Top 50 sunt aşteptate la Paris: Emma Navarro, Sloane Stephens, Katie Boulter, Leylah Fernandez, Yue Yuan, Katerina Siniakova, Clara Burel şi Diane Parry.